## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2017. március 29-i nyílt üléséről***

Önkormányzati rendelet: 3-4/2017.(III.30.)

Határozat: 26-38/2017.(III.29.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |  |
| --- | --- | --- | --- |
| *Készült*: | Körmend Város Önkormányzata Képviselő-testületének 2017. március 29-i nyílt üléséről | | |
| *Jelen vannak:*  *Távol van:* | Bebes István, Faragó Gábor, Tóth Gábor, Bán Miklós, Geosics László, Ferencz Gyula, Czvitkovics Gyula, Szabó Ferenc, Csák Tamás, dr. Hadnagy Ádám, Auer Miklós, Tompa László képviselő-testületi tagok  S | |  | |
| *Tanácskozási joggal meghívottak közül megjelent:* | |  |  | |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Forró Szilvia Városfejlesztési és Építéshatósági irodavezető  Buti László Tibor Közszolgálati Iroda vezetője  Körmendy-Szalai Mónika a Projekt Iroda vezetője  Horváth István Roma Nemzetiségi Önkormányzat képviselője | |  | |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Napirend előtti felszólalás érkezett Tóth Gábor képviselő úrtól, a szót megadja neki.

Tóth Gábor képviselő-testületi tag elmondja, hogy sajnálja azt, hogy ismételten Tompa László képviselő-testületi tagra kell pazarolni a képviselő-testület értékes idejét, de az Ő politikai munkássága mellett egyszerűen nem tud elmenni szó nélkül. Két Körmendet lejárató mocskolódás között Ő ugyanis most újra elővett egy olyan témát, ami az elmúlt négy évben többször volt társadalmi vita tárgya Körmenden, mint ahányszor képviselő úr politikai nézetet váltott élete során. Az Ő egyesületük most helyi népszavazás kiírását kezdeményezi egy olyan ügyben, amelyben az önkormányzat nincs hatásköre. Teszi mindezt úgy, hogy közben ismét hazudik és félrevezeti a lakosságot, és azt a hiú reményt táplálja, hogy egy sikeres népszavazással egy csettintésre újra lesz szülészeti osztály Körmenden. Bebes István polgármester már jóval korábban intézkedett az osztály visszaállítása érdekében. Az illetékes minisztérium választ ő a saját fülével hallhatta. Abban már kételkedik, hogy meg is értette azt, hogy mi kell ahhoz, hogy újra szülészeti osztály legyen Körmenden. Ezért most megismétli: a jelenlegi évi 200 alatti születésszámnak több mint a duplája. Csak halkan kérdezi meg, hogy képviselő úr miért nem tiltakozott akkor, amikor az SZDSZ valóságos ámokfutást rendezett az egészségügyben? Olyan mértékű pusztítást végeztek a kormányzásuk alatt, amelynek hatásait a mai napig nyögnek. Ő miért nem tiltakozott az vizitdíj, a kórházi napidíj népnyúzó bevezetése ellen? Akkor hallgatott és élvezte az MSZP-SZDSZ kormány lakosságot megsarcoló politikájának minden előnyét. Tompa képviselő úr igazi szélkakas módjára mindig arra fordul, ahonnan a legtöbb pénzt, hasznot reméli. Az SZDSZ önpusztítását követően most éppen liberális civil köntösben tetszelegve próbálja meg becsapni a körmendieket. Szerencsétlenségére azonban a liberális reflexeket, beidegződéseket nem tudja eltakarni, így a választók is tisztában vannak azzal, hogy ki is képviselő úr valójában. Az elmúlt két és fél évben pedig bebizonyította, hogy nem a körmendi emberek sorsa érdekli, nem a körmendi lakosokért dolgozik, hanem kizárólag saját magáért és a hozzá köthető gazdasági körökért. Ők ezért, ha kell hazudoznak, meg sem történt eseményeket adnak elő a migráns táborral kapcsolatban az országos médiában, pánikot és félelmet keltve a körmendiekben. Ha kell civileket jelentenek fel mindenféle valós indok nélkül, holott a saját szervezetében kellene szétnéznie. Közben pedig őket próbálják meg kioktatni demokráciából, miközben ők voltak azok, akik egy olyan embert indítottak polgármesterjelöltnek, aki a munkásőrség hű tagja volt még akkor is, amikor már erősen repedezett a kommunista rendszer.

Tompa László képviselő-testületi tag elmondja, hogy két idézet jutott eszébe. Az egyik Eszterházytól: van egy szint, amely alá már nem érdemes lesüllyedni. Azt szeretné mondani képviselő úrnak, hogyha legközelebb ilyen napirend előtti felszólalásba belevág, legalább fejből mondja el mondandóját, ne pedig felolvassa. Körmenden a szülészet visszaállítására igenis szükség van. Ez nem az emberek hitegetése, hanem a körmendieknek, illetve az Őrségben élő 60.000 embernek az igénye. Azt gondolja, hogy a politikának ezt meg hallani, legyen az egészségügyi miniszter, Miniszterelnök, polgármester vagy bizottságnak az elnöke. A másik idézet, ami feljött benne Radnóti Miklós Töredék című verséből való, engedje meg ne szószerint idézze, hanem összefoglalja a lényeget. Radnóti a lealjasulásról szól a versben, a beszéd stílusról, lenézésről, a másként gondolkodók vélemény leszólásáról, ami az 1900-as évek elejét jellemezte. Nagyon sajnálja, hogy visszajött ez az időszak. Amennyiben képviselő úr a szépirodalomban javítani szeretne a dolgain, akkor pénteken este lesz egy verseskötet bemutató, egy körmendi hölgy fogja ismertetni a Felhőtlen című versét, sok szeretettel várják képviselő urat, esetleg retorikai gyakorlatra is szert tehet.

Bebes István polgármester elmondja, hogy nem kíván sem a napirend előtti felszólalásba, sem Tompa László képviselő úr által adott válaszba mélységesen belefolyni. Magánvéleményét szeretné elmondani. Mindig olyat kell előtérbe helyezni, ami meg is állja a valósághoz való elképzelést. Ha olyat állítanak, amely hiú ábrándokat kelt az emberekben, akkor becsapják az embereket. 60.000 emberről beszél képviselő úr, ami 46 település plusz a Szentgotthárdhoz tartozó 9 település, és valamennyire Vasvár. Reméli, hogy képviselő úr tisztában van azzal, hogy a 2010. év előtti időszakban több alkalommal keresték meg ezeket a településeket azzal, hogy azt a 100 millió forint veszteséget, amelyet a körmendi kórház elszenved a szülészettel kapcsolatban, azt térítsék meg, vagy legalábbis lakosság szám arányosan állják a terheket. Csupán egy településtől érkezett a megkeresésre válasz, a felmerülő költségeknek körülbelül 1 %-át vállalta volna. Kezdeményezhetik a szülészet visszaállítását, ha ehhez nem ad senki sem hozzájárulást, akkor Körmend városának kell állnia a terheket. Ekkor nagyon el kell gondolkodni azokon a kérdéseken, amiket képviselő úr mond és akkor kell felelős döntéseket hozni.

Bebes István polgármester kéri a napirend elfogadását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról

Előterjesztő: **Bebes** **István** polgármester

1. Szociális térítési díjak megtárgyalása

Előterjesztő: **Bebes István** polgármester

1. Pályázat támogatás igénylése

Előterjesztő: **Bebes** **István** polgármester

1. Terembérleti díjak megállapítása

Előterjesztő: **Bebes István** polgármester

1. Ingatlanvagyon önkormányzati tulajdonba adásának kezdeményezése

Előterjesztő: **Bebes István** polgármester

1. Elvi hozzájárulás megtárgyalása

Előterjesztő: **Bebes István** polgármester

1. Döntéshozatal a Körmend, Lenkei u. 18. sz. alatti épület helyi védelmének megszüntetéséről

Előterjesztő: **Bebes István** polgármester

1. Településrendezési eszközök partnerségi egyeztetésének, annak rendjének szabályozása

Előterjesztő: **Bebes István** polgármester

1. Az EFOP-1.5.3-16 kódszámú „Humán szolgáltatások fejlesztése térségi szemléletben – kedvezményezett térségek” című pályázati felhívással kapcsolatos döntések meghozatal

Előterjesztő: **Bebes István** polgármester

1. Pályázat benyújtása Norvég Alaphoz

Előterjesztő: **Bebes István** polgármester

1. Testvérvárosi együttműködés létrehozása a Bethlen Gábor Alapkezelő Zrt. pályázata

Előterjesztő: **Bebes István** polgármester

1. Javaslat a polgármester 2017. évi szabadságolási ütemtervének jóváhagyására

Előterjesztő: **Bebes István** polgármester

1. Tájékoztató hulladékszállítási közszolgáltatásról.

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes István** polgármester

Bebes István elmondja,hogy március 1-én megbeszélést folytatott az EON Régióigazgatójával. Március 2-án az Interreg V-A Ausztria-Magyarország Program keretében benyújtott Ökoachse projekt jóváhagyását követő feladatokról folytatott megbeszélést. Március 7-én részt vett a helyi Rendőrkapitányság 2016. évet értékelő és a 2017. évi feladatokat meghatározó értekezletén. Március 8-án részt vett a Vöröskeresztes Nyugdíjas Klub nőnapi ünnepségén, a megjelenteket köszöntötte. Március 9-én megbeszélést folytatott az Emberi Erőforrások Minisztériuma Kulturális Fejlesztési, Örökségvédelmi és Igazgatási Főosztály vezetőjével, továbbá megbeszélést folytatott a Miniszterelnökség Kulturális Örökségvédelemért felelős helyettes államtitkárával. Március 10-én részt vett a Körmendi Katasztrófavédelmi Kirendeltség tiszti értekezletén. Március 14-én részt vett a Rendőr Kosárlabda Európa bajnokság megnyitóján. Március 15-én részt vett az 1848/49-es forradalom és szabadságharc évfordulója alkalmából rendezett városi ünnepségen. Március 17-én részt vett a Régióhő Kft. taggyűlésén. Március 20-án előzetes egyeztetést folytatott Németh Zoltán plébánossal a szeptember 23-ra tervezett Karitasz Nap rendezvényről. Március 22-én közvilágítással kapcsolatos megbeszélést folytatott, tárgyalt a Miniszterelnökség Európai Uniós fejlesztésekért felelős államtitkárával. Március 24-én részt vett Vasváron a „Dél-Vas Megyei gazdaság- és foglalkoztatás- fejlesztési együttműködés” létrehozására és működtetésére irányuló pályázat foglalkoztatási együttműködési megállapodás ünnepélyes aláírásán. Március 27-én találkozott a Vas Megyei Katasztrófavédelmi Igazgatóság nemrégiben kinevezett igazgatójával, valamint az aktualitásokról tartott megbeszélésen a Miniszterelnökség Nemzeti Kastélyprogram és a Nemzeti Várprogram végrehajtásáért felelős miniszteri biztosával. Március 29-én részt vett a Nyugat-dunántúli Regionális Hulladékgazdálkodási Önkormányzati Társulás rendkívüli ülésén.

Tompa László képviselő-testületi tag az előző testületi ülésen kérdezte, hogy Szabó Ferenc könyvkiadásait a Körmend Múltja, Jelene, Jövője Alapítvány finanszírozta-e. Azt az ígéretet kapta, hogy erre írásos választ fog kapni, de a válasz nem érkezett meg. Jelen van az ülésen Szabó Ferenc volt alpolgármester, így talán most megkaphatja a választ a kérdésére.

Bebes István polgármester elmondja, hogy az alapítvány nem adott támogatást a könyvkiadásra.

Bebes István polgármester kéri a beszámoló elfogadását.

*A Képviselő-testület a beszámolót 11 igen, 1 tartózkodás mellett elfogadja.*

**2./ Szociális térítési díjak megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy minden évben napirendre kerül ez az előterjesztés, mivel a testület március 31-ig tárgyalhatja meg a szociális szolgáltatások térítési díjait. Kérdezi, hogy itt van-e az intézményvezető. Kéri, hogy az esetleges kérdések megválaszolásában legyen segítségükre.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**3/2017.(III.30.) önkormányzati rendelet**

Körmend Város Önkormányzata az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet módosításáról.

**3./ Pályázat támogatás igénylése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a működőképesség megőrzéséről szóló BM pályázatról van szó, amire minden évben pályázik az önkormányzat. Ez évben a minimálbér és más szakmai pótlékok megemelése miatt már év eleje óta hónapról hónapra nő a működési hiány, ezért ebben az évben két alkalommal szeretnének pályázatot benyújtani. Remélik, hogy a köztes időben talán megoldás születik a minisztériumban a minimálbérek megemelése miatti önkormányzati hiányok kompenzálására. A pályázatot a pénzügyi iroda készíti elő, a testület döntését követően lesz benyújtva.

Dr. Hadnagy Ádám képviselő-testületi tag kérdezi, hogy mekkora összegre lehet pályázni.

Bebes István polgármester elmondja, hogy jelenleg a működési hiány 100 millió forint. A minimálbérrel kapcsolatos terhek megközelítőleg 70 millió forintot tesznek ki. Egyeztettek más önkormányzatokkal, például Celldömölk városának ugyanekkora terhet jelent. Ekkora támogatásról a pályázatnál nem szabad álmodni, viszont jelezni kell az illetékesek felé a kialakult helyzetet.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**27/2017.(III.29.) önkormányzati határozat**

Körmend Város Önkormányzati Képviselő-testülete elhatározza, hogy a 2017. évi költségvetésről szóló 2016. évi XC. törvény 3. melléklet III. Önkormányzatok rendkívüli támogatása 1. pont alapján a rendkívüli támogatásra pályázatot nyújt be a Belügyminisztérium által közzétett Pályázati Kiírásban meghatározottak szerint.

Felelős: Bebes István polgármester

Határidő: 2017. március 31.

**4./ Terembérleti díjak megállapítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2017. január 1-től a KLIK működteti az egész országban az iskolákat, ezért felül kell vizsgálniuk azt a döntést, amellyel az önkormányzat az önkormányzati tulajdonú ingatlanhelyiségek bérleti díját megállapította, hiszen ez korábban nagymértékben érintette a tantermeket, iskolai tornatermeket is. Három intézményt illetően tud a képviselő-testület döntést hozni a terembérletről. A Kulturális Központ termeinek bérbeadása terén tavaly már döntött a testület, így a téren a díjakban változtatást nem kezdeményeznek. A sportcsarnok és uszoda terén a díjak felülvizsgálandók, előbbi esetében azért, mert ez a sportcsarnok már nem az, amelynek díjairól tíz évvel ezelőtt döntött a testület, az elmúlt időszakban nagyívű – a sportolási tevékenység feltételeinek korszerűsítését is célzó – fejlesztések történtek a csarnokban, az uszoda esetében pedig évek óta nem történt. Jelzi, hogy például a sportcsarnok esetében a testület döntése nem sokakat érint, hiszen a csarnok bérlete nem mindennapos tevékenység, kevés olyan rendezvény van az évben, amikor a sportcsarnok a helyszíne egy üzleti célú tevékenységnek. A Kulturális Központ terei vannak nagy igénybevételnek kitéve, e téren azonban a testület a döntését már tavaly meghozta.

Auer Miklós képviselő-testületi tag kérdezi, hogy véletlenül maradt-e ki a Körmendi Kulturális Műhely az előterjesztésből. Amennyiben igen, akkor vissza kellene tenni, és negyedévente 2 óra időtartamra kellene helyet biztosítani nekik.

Bebes István polgármester elmondja, hogy erről majd megszületik a döntés.

Tompa László képviselő-testületi tag elmondja, hogy a sportcsarnok esetében a helyi egyesületek csak sportolási célra kapnak kedvezményt. Javasolja, hogy ezt módosítsák akként, hogy helyi kulturális, szórakoztató rendezvények, illetve zenés-táncos rendezvények esetében is kapják meg a helyi egyesületek ezt a kedvezményt.

Bebes István polgármester elmondja, hogy a módosító javaslatot nem támogatja. Ezzel kapcsolatban a Körmend Város Gondnokságának olyan szintű előkészületeket kell végrehajtania, amelyhez jelen pillanatban nincs meg a költségvetési forrás. A sportcsarnok és tornaterem a sport céljára van berendezve. Az utómunkálatokat senki nem vállalja fel, azt a városgondnokságnak kell megtennie. A városgondnokság vezetője sok esetben jelezte már neki, hogy a felmerült költségeket ki téríti meg nekik.

Tompa László képviselő-testületi tag elmondja, hogy ha visszaosztják a célok szerinti összeget, akkor a határozati javaslatból nem tükröződik az, amit az imént polgármester úr elmondott.

Bebes István polgármester elmondja, hogy Tompa László képviselő most kéri, hogy a 30.000 forint bérleti díjat még tovább csökkentsék. Amikor a városgondnokság vezetője ezeket a javaslatokat megtárgyalta és megtette, megfelelő háttér számításokat végzett.

Czvitkovics Gyula alpolgármester elmondja, hogy amikor valaki a sportcsarnok bérlésén gondolkodik, figyelembe kell venni azt is, hogy a Katasztrófavédelemnek is vannak igényei, továbbá biztonsági szolgálatot is kell létesíteni, így a bérleti díjon felül ez további összegeket is indukál.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**28/2017.(III.29.) önkormányzati határozat**

Körmend város Önkormányzata Képviselő-testülete a tulajdonában álló ingatlanokban található, és bérbe adható termek, illetve a városi sportcsarnok és uszoda bérleti díját az alábbiakban állapítja meg:

1. **Sportcsarnok:**

* Amennyiben sportolási célokra, edzésekre, vagy sportrendezvényekre veszik igénybe a termet: bruttó 15.000 Ft/óra. Amennyiben a sportcsarnokot sportverseny rendezése céljából kívánja igénybe venni helyi sportclub vagy egyesület, abban az esetben részére az Önkormányzat támogatást biztosít azzal, hogy ilyen sportverseny esetében a versenyt szervező helyi egyesület, sportclub –a közüzemi költségekhez, takarításhoz való hozzájárulásként - az itt meghatározott óradíj 30%-ának megfelelő összeget köteles megfizetni. A NBI-ben játszó felnőtt férfi kosárlabda csapatnak az Önkormányzat továbbra is 100 % összegű támogatást biztosít a terem bérlete kapcsán.
* Amennyiben a sportcsarnokot kulturális, szórakoztató rendezvények céljára –ide nem értve a zenés-táncos rendezvényeket - veszik igénybe, a terembérlet díja: bruttó 30000 Ft/alkalom, 5 órát meghaladó igénybevétel esetén óránként további bruttó 12250 Ft. Az e célra történő igénybevétel esetén a szervező/rendező 100.000 Ft kaució megfizetésére köteles, mely összeg az esetlegesen okozott károk helyreállítására szolgál.
* Amennyiben a sportcsarnokot zenés-táncos rendezvények céljára veszik igénybe, a terembérlet díja: bruttó 75000 Ft/alkalom, 5 órát meghaladó igénybevétel esetén óránként további bruttó 12250 Ft. Az e célra történő igénybevétel esetén a szervező/rendező 100.000 Ft kaució megfizetésére köteles, mely összeg az esetlegesen okozott károk helyreállítására szolgál.
* Amennyiben a sportcsarnokban lévő mobil lelátókat is igénybe kívánják venni, úgy annak bérleti díja: bruttó 34000 Ft/alkalom.
* Amennyiben a sportcsarnokban lévő mobil linóleum aljzatot is igénybe kívánják venni, úgy annak bérleti díja bruttó 6900 Ft/alkalom.

1. **Uszoda használat díjai:**

* Úszásoktatásra történő igénybevétel esetén az úszásoktató által fizetendő díj:

3500 Ft/óra

* Napijegy: 600 FT.
* Havi bérlet díja: Felnőtt: 8600 Ft/hó

Gyermek (18 éves korig): 4500 Ft/hó.

1. **Körmendi Közös Önkormányzati Hivatal:**

* **Nagyterem bérleti díja**: bruttó 6000 Ft/óra.
* **Kisterem bérleti díja:** bruttó 3000 Ft/óra.

A Keresztény Értelmiségiek Szövetsége a bérleti díj 50%-ával egyező támogatásban részesül a Körmendi Közös Önkormányzati Hivatalban lévő termek bérlete során.

1. **Körmendi Kulturális Központ:**

* **Nagyterem** bérletidíja: bruttó 3750 Ft/óra
* **Klubhelyiség** bérletidíja:bruttó 2700 Ft/óra
* **Városi kiállítóterem** bérleti díja: bruttó 2950 Ft/óra

A Körmendi Kulturális Központ kezelésében álló termeket térítésmentesen vehetik igénybe az alábbi szervezetek az alábbi óraszámban:

* *Béri Balogh Táncegyüttes térítésmentesen veheti igénybe a Berzsenyi utcai nagytermet hetenként 7 órára.*
* *Senior Néptáncegyüttes térítésmentesen veheti igénybe a Berzsenyi utcai nagytermet hetenként 2 órára.*
* *A KASZT térítésmentesen veheti igénybe a Berzsenyi utcai nagytermet hetenként 3 órára.*
* *A fúvószenekar térítésmentesen veheti igénybe a Berzsenyi utcai nagytermet hetente 2 órára.*
* *A Kick-boksz DINAMICA SE térítésmentesen veheti igénybe a Berzsenyi utcai nagytermet hetente 2 órára.*
* *A Kölcsey Ált. Iskola néptáncot tanuló diákjai térítésmentesen vehetik igénybe a Berzsenyi utcai nagytermet hetente 2,5 órára.*
* *A fentieken kívül a Körmendi Kulturális Központ szervezésében létrejött és működő alábbi közösségek használhatják a Körmendi Kulturális Központ kezelésében álló klubtermeket térítésmentesen:*
  + *VK Nyugdíjas Klub és VK Traccsklub: havonta 4 óra időtartamban.*
  + *Szövőszakkör: hetente 3 óra időtartamban.*
  + *Díszítőművész kör: hetente 2 óra időtartamban.*
  + *Foltosok klubja: hetente 3 óra időtartamban.*
  + *Hölgyek népfőiskolája: hetente 3 óra időtartamban.*
  + *3FK Fotóklub: hetente 2 óra időtartamban*
  + *Ispotály kör: hetente 2 óra időtartamban*
  + *Fészek kör: kéthetente 3 óra időtartamban*
* *A Városi Vöröskereszt évente 4 alkalommal váradás céljából, évente 3 alkalommal vetélkedők céljából térítésmentesen veheti igénybe a Berzsenyi utcai nagytermet.*

Az itt megállapított díjtételek 2017. április 1-étől alkalmazandóak, kivéve az uszoda használatáért megállapított díjtételeket, melyek 2017. szeptember 1-étől alkalmazandóak.

**5./ Ingatlanvagyon önkormányzati tulajdonba adásának kezdeményezése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a temető bővítésével kapcsolatban szükséges egy előkészítő munka beindítása. A Rendészeti Szakközépiskola segítségével igyekeznek a mellettük levő területet megszerezni. Az önkormányzat már igényelt temető bővítésére területet az államtól, akkor látták, hogy milyen hosszadalmas eljárás az. A temetőtől északi-északkeleti irányban lévő területről van szó, amely kiterjedésében nagy, ugyanakkor ennek csak egy része hasznosítható a légvezetékek miatt. Most a döntéssel a kezdeményezést tárják a minisztérium felé, a vagyonkezelő Rendészeti iskola és a Nemzeti Földalap véleményét is be kell szerezni a minisztériumnak ahhoz, hogy a Kormány elé kerülhessen kérelmük döntéshozatalra.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**29/2017.(III.29.) önkormányzati határozat**

1. Körmend Város Önkormányzatának Képviselő-testületeanemzeti vagyonról szóló 2011. évi CXVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a Magyar Állam tulajdonában (és a Körmendi Rendészeti Szakközépiskola vagyonkezelésében) lévő Körmend, külterület, 0312/1 helyrajzi számon felvett, a) kivett állami terület II., b) szántó, c) szántó, d) szántó megnevezésű, 13 ha 1980 m2 területű ingatlan 1/1 tulajdoni hányadának ingyenes önkormányzati tulajdonba adását.
2. Az ingatlant az Önkormányzat a Magyarország helyi önkormányzatairól szóló 2011. CLXXXIX. törvény 13. § (1) bekezdés 2.) pontjábanmeghatározott településüzemeltetés (köztemető kialakítása) feladatainak ellátása érdekében kívánja tulajdonba venni és köztemető célra kívánja felhasználni.

1. Körmend város Önkormányzata vállalja a tulajdonba adás érdekében felmerülő költségek – ideértve a művelési ág szükséges megváltoztatásának költségét – megtérítését azzal, hogy az Önkormányzat szakaszosan – igénybevételtől függően – kívánja és tudja az ingatlant a művelésből kivonni.
2. Az igényelt ingatlan nem áll *(örökségvédelmi / természetvédelmi / helyi / Natura 2000)* védettség alatt.
3. A Képviselő-testület felhatalmazza a polgármestert, hogy a Körmend, külterület, 0312/1 hrsz.-ú ingatlan ingyenes önkormányzati tulajdonba adásával kapcsolatos eljárás során az MNV Zrt. felé teljes jogkörben eljárjon, és valamennyi nyilatkozatot megtegyen.
4. A Képviselő-testület felhatalmazza a polgármestert, hogy a Körmend, külterület, 0312/1 hrsz.-ú ingatlan ingyenes önkormányzati tulajdonba adására vonatkozó megállapodást aláírja.

**6./ Elvi hozzájárulás megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Szabadság tér 11-12. társasház úgy döntött, hogy értékesíti a közös tulajdon egy részét Zsebe Ferenc magánszemélynek. Az értékesítéshez Körmend azzal járult hozzá, hogy a Kölcsey iskola konyhájának feltöltésére szolgáló 90 m2-es területre szolgalmi jog kerüljön feljegyzésre, hiszen ezt a területet az árufeltöltés miatt még sokáig kell biztosítani a konyha részére. A kérelmező ezt tudomásul vette, de kéri, hogy az önkormányzati tulajdonú ingatlan javára szolgáló szolgalom 90 m2 helyett 62 m2-re kerüljön feljegyzésre, mivel a csatolt rajzok alapján a terület egy részét beépítené. Mindez engedélyezhető, de előtte ki kell méretni a területet, hogy biztosak legyenek abban, hogy az árufeltöltésben mindez nem okoz problémát. Másrészt a kérelmezőnek az esővíz-elvezetést is meg kell oldani, arra vonatkozóan is ismertetnie kell megoldási szándékait.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**30/2017.(III.29.) önkormányzati határozat**

Körmend város Önkormányzata Képviselő-testülete úgy dönt, hogy a 151/2016. (XI.24.) határozatát módosítva hozzájárul ahhoz, hogy a Körmend, Szabadság tér 11-12. számú Társasház, mint eladó és Zsebe Ferenc, mint vevő közt létrejövő, a körmendi 307/1 hrsz-ú ingatlan 200 m2 nagyságú telekrészének értékesítésére irányuló adásvétel során a vételt érintő területrész 90 m2-nyi része helyett –az előterjesztéshez csatolt beépítési vázlatnak megfelelően - 62 m2-t érintően kerüljön szolgalmi jog bejegyzésre az önkormányzati tulajdonban lévő Körmend 305 hrsz-ú ingatlan (általános iskola) javára.

A Képviselő-testület azonban ezen hozzájárulását az alábbi feltételekhez kötve adja meg:

1. A Körmendi Kölcsey Utcai Általános Iskola konyhaépülete számára továbbra is biztosítani kell az árufeltöltés lehetőségét, az erre szolgáló lépcsőfeljárót továbbra is szabadon kell hagyni, azt beépítéssel érinteni nem lehet
2. A szolgalmi jog feljegyzését megelőzően a kérelmező változási vázrajzot és kitűzést köteles készíttetni saját költségére, és ezek alapján kell meggyőződni arról, hogy az 1)pontban írtak teljesülnek-e
3. A Körmendi Kölcsey Utcai Általános Iskola konyhaépületének csapadékvízelvezetését a kérelmezőnek saját költségén kell a jelenlegihez képest más módon megoldania, melyet a kérelmező egyeztetni köteles a Műszaki Irodával,
4. Körmend város Önkormányzata a Körmendi 305 hrsz.-ú ingatlan (általános iskola) javára bejegyzendő, a vétel tárgyát képező területből 62 m2-nyi területet érintő szolgalom ellenértékeként egyszeri 206.666 Ft. összeget fizet meg a vevő részére.

A 151/2016. (XI.24.) határozatnak az itt nem módosított rendelkezései továbbra is hatályosak és alkalmazandóak

**7./ Döntéshozatal a Körmend, Lenkei utca 18. sz. alatti épület helyi védelmének megszüntetéséről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy magánszemélyek kérelme érkezett ismételten az önkormányzathoz. A helyzet ugyanaz, illetve egy kicsit más, mert a kérelmező ingatlanát érinti az M8 nyomvonala, így onnét el kell költöznie. A szóban lévő ingatlant a kérelmezők megvásárolták éppen azért, hogy új helyen lakhatásuk megoldást nyerjen. A főépítész a véleményt megküldte, néhány kemény utalás is található benne bizonyos előállt helyzetre tekintettel, de a főépítész sem emel kifogást az elbontás ellen azzal, hogy azon értékekkel, amik eddig védelemben részesültek az ingatlant illetően, az új ház építésénél is meg kell tartani, és evégett a kérelmezőkkel megállapodást kell kötni.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat és rendeleti javaslat elfogadását.

Auer Miklós képviselő-testületi tag elmondja, hogy a jelenlévők nagyon jól tudják az ő véleményét a helyi védelem alatt álló ingatlanokkal kapcsolatban. Mivel személyes megkeresés alapján érintetté vált ebben a kérdésben, ezért nem kíván szavazni.

Bebes István polgármester elmondja, hogy a személyes érintettség akkor merül fel, ha valaki a kérelmezővel családi vagy más, baráti kapcsolatban áll. Ennek ellenére tudomásul veszi képviselő úr döntését.

*Auer Miklós képviselő-testületi tag a szavazásban nem vesz részt.*

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 2 tartózkodás mellett elfogadja, és a következő határozatot hozza:

**31/2017.(III.29.) önkormányzati határozat**

Körmend Város Önkormányzata Képviselő-testülete, *a helyi építészeti örökség védelméről szóló, többször módosított 8/2004. (III.1.) önkormányzati rendeletének* nyilvántartásából a Körmend, Lenkei u. 718 házszámú, 160. helyrajzi számú, lakóház rendeltetésű ingatlan törlését jóváhagyja azzal a feltétellel, hogy az építendő új épület magas építészeti színvonalának biztosítása érdekében Zsebe Ferenc és dr. Nagy Csilla kérelmezők Körmend város Önkormányzatával együttműködési megállapodást kötnek, melyben vállalják egyrészt azt, hogy egyrészt utcaképhez igazodó beépítést valósítanak meg, másrészt azt, hogy az elbontandó épületnek azon elemeit, ami a helyi védettséget megalapozta, az új építésű ház tervezésénél is kivitelezésénél megtartják, a tervekbe azokat beépítik, és mindezek okán tervezési szakaszban kötelezően egyeztetnek Körmend főépítészével.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 2 tartózkodás mellett elfogadja, és a következő rendeletet alkotja:

**4/2017.(III.30.) önkormányzati rendelet**

Körmend Város Önkormányzata a helyi építészeti örökség védelméről szóló 8/2004.(III.1.) sz. önkormányzati rendelete módosításáról.

**8./ Településrendezési eszközök partnerségi egyeztetésének, annak rendjének szabályozása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a képviselő-testület már ismeri a partnerségi egyeztetés eljárási rendjét, a jelenleg zajló HÉSZ alkotásakor is sor került a partnerségi egyeztetésekre. Ami miatt most ezt újra kell alkotni és gondolni, az a településképi arculati kézikönyv és településkép védelmi rendelet, ami kötelezően elvégezendő feladat az önkormányzat számára elvileg ebben az évben. Ehhez kapcsolódóan változtak a partnerségi eljárás jogszabályi szabályai is, így azokra is tekintettel készítették el a javaslatot az új szabályozásra.

Tompa László képviselő-testületi tag elmondja, hogy a megrendelő Körmend Város Önkormányzata volt, illetve a főépítész úr. Kérdezi, hogy mely körmendi tervezők folytak bele ebbe a munkába, a kézikönyv elkészítésébe.

Bebes István polgármester elmondja, hogy nincs ilyen könyv. Kéri, hogy az ülés után egyeztessen főépítész úrral, így nagyjából képbe fog kerülni.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**32/2017.(III.29.) önkormányzati határozat**

1. Körmend város Önkormányzata Képviselő-testülete jóváhagyja Körmend város Önkormányzatának a településfejlesztési koncepció, integrált településfejlesztési stratégia, településrendezési eszközök, településképi arculati kézikönyv és településképi rendelet megalkotásával összefüggő partnerségi egyeztetés szabályait a határozat melléklete szerinti tartalommal. Az így jóváhagyott partnerségi egyeztetés szabályai 2017. június 1-ével lépnek hatályba.
2. Körmend város Önkormányzata Képviselő-testületének a 24/2013. (III.27.) határozata 2017. május 31-ével hatályát veszti.

**9./ Az EFOP-1.53-16 kódszámú „Humán szolgáltatások fejlesztése térségi szemléletben – kedvezményezett térségek” című pályázati felhívással kapcsolatos döntések meghozatala**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy komplex pályázatról van szó, ahol több településnek kell együtt dolgoznia. A cél a közszolgáltatások fejlesztése az abban részt vevők számára történő képzések megszervezésével, valamint a szolgáltatásokat igénybe vevők programba történő bevonásával. A pályázat szakmai tartalommal való megtöltése miatt az önkormányzatok közti egyeztetések jelenleg is zajlanak, ha szükséges, erről irodavezető asszony tud részletesebb felvilágosítást adni. A pályázat önerőt nem, de előkészítő költségeket igényel, amelyek nyertesség esetén elszámolhatók a projektben.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**33/2017.(III.29.) önkormányzati határozat**

Körmend Város Önkormányzatának Képviselő-testülete

* pályázatot nyújt be az EFOP-1.5.3-16 kódszámú „Humán szolgáltatások fejlesztése térségi szemléletben – kedvezményezett térségek” című pályázati kiírásra 250 millió forint támogatási összeg igénylésével.
* vállalja, hogy a pályázat előkészítéséhez bruttó 800.000,- Ft-ot biztosít a 2017. évi költségvetésében a gazdálkodási tartalék terhére.

Felelős: polgármester

Határidő: 2017. április 01. – pályázat benyújtása

* felhatalmazza Körmend város Önkormányzatának polgármesterét, hogy a konzorciumi megállapodást, - mint a konzorcium vezetője - Magyarszecsőd, Molnaszecsőd, Egyházashollós, Vasalja, Pinkamindszent, Magyarnádalja és Kemestaródfa önkormányzataival aláírja.

Felelős: polgármester

Határidő: döntést követően azonnal

* felhatalmazza a polgármestert, a konzorcium vezetőjeként, hogy a pályázat előkészítéséhez és benyújtásához szükséges nyilatkozatok megtételére, dokumentumok és szerződések aláírására.

Felelős: polgármester

Határidő: folyamatosan

**10./ Pályázat benyújtása Norvég Alaphoz**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Norvég Alap másik pályázata, a Vadászlap felújítása, jelenleg is zajlik. A pályázati felhívás megjelenésével a Béri Balogh Ádám Táncegyüttes norvég kapcsolatait lehetne e pályázat révén feléleszteni. Keresik a projektbe bevonható norvég partnert, így ez egyelőre nem eldöntött még, az előterjesztésben szereplő város egy támpont az említett kapcsolat miatt, de a kérdés még nem lezárt ez ügyben. A pályázat benyújtására kérik a testület felhatalmazását, a projektiroda pedig dolgozik tovább a projekt előkészítésén.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslatok elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**34/2017.(III.29.) önkormányzati határozat**

Körmend Város Önkormányzata Képviselő-testülete

1. **támogatja, hogy a Norvég Alap keretében** a **„Bilaterális tevékenységek a Kapacitásfejlesztés és intézményközi együttműködés Programterületen”** című, ***HU11-B1-2017*** kódszámú felhívásra Körmend Város Önkormányzata norvég partnerével együttműködve támogatási kérelmet nyújtson be.
2. felhatalmazza a polgármestert, hogy a projekttel kapcsolatos dokumentumokat aláírja.

Felelős: polgármester

Határidő: 2017. június 30. – a pályázat beadásának utolsó napja

**11./ Testvérvárosi együttműködés létrehozása Bethlen Gábor Alapkezelő Zrt. pályázata keretében**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy szintén egy lehetőségről van, Ludbreg horvát településsel lehetne e pályázat mentén az együttműködést kialakítani. Ludbreg is Batthyany birtok volt, pápai prelátus úr hívta fel figyelmüket erre, ők pedig ezzel a pályázattal tudnának esélyt adni a kapcsolatok kialakítására. 100%-ban támogatott pályázatról van szó, kéri a testület döntését a pályázat benyújtása tekintetében. A település megkeresése megtörtént. Ludbreg már korábban jelezte a kapcsolat kialakításának szándékát.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a módosított javaslatot 12 igen szavazattal elfogadja, és a következő határozatot hozza:

**35/2017.(III.29.) önkormányzati határozat**

Körmend Város Önkormányzata Képviselő-testülete

1. **támogatja, hogy a Bethlen Gábor Alapkezelő Zrt. keretében** a Nemzetpolitikai célú támogatások terhére kiírt, **„Testvér-települési programok és együttműködések”** című felhívásra Körmend Város Önkormányzata támogatási kérelmet nyújtson be.
2. támogatja, hogy sikeres projekt esetén Körmend Város Önkormányzata a horvátországi Ludbreggel testvérvárosi szerződést kössön.
3. felhatalmazza a polgármestert, hogy a projekttel kapcsolatos dokumentumokat aláírja.

Felelős: polgármester

Határidő: 2017. március 31. – a pályázat beadása

**12./ Javaslat a polgármester 2017. évi szabadságolási ütemtervének jóváhagyására**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy törvényi kötelezettségnek eleget téve kéri a testületet, hogy tárgyalja meg az előterjesztést.

Tompa László képviselő-testületi tag jelzi, hogy július 1-e szombati napra esik.

Bebes István polgármester elmondja, hogy ez dátum javításra kerül.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**36/2017.(III.29.) önkormányzati határozat**

Körmend város Önkormányzata Képviselő-testülete Bebes István főállású polgármester 2017. évre járó 39 nap szabadságát az alábbiak szerint adja ki:

2017. március hó: március 31.

2017. április hó: április 3-7., április 24-25.

2017. május hó: -

2017. június hó: június 23-30.

2017. július hó: július 3-14.

2017. augusztus hó: augusztus 21-25.

2017. szeptember hó: -

2017. október hó: október 2-13.

2017. november hó: -

2017. december hó:-

A polgármester a 2011. évi CXCIX. törvény alapján a két ülés közti eseményekről adott tájékoztatásában számol be a 2 ülés közt igénybevett szabadságairól, vagy a szabadságolási ütemtervtől való eltérésről.

Felelős: jegyző a nyilvántartás vezetéséért

Határidő: folyamatos

**13./ Tájékoztató hulladékszállítási közszolgáltatásról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az elmúlt ülésen már tárgyalta ezt az előterjesztést a testület. Azt követően azonban jelzés érkezett hozzájuk, hogy április 1-e helyett korábbi időpontban szükséges a szerződés megkötése az STKH Kft-vel. Ez a gyakorlatban egy nappal korábbi hatályba lépést jelentene, ő viszont arra kéri jegyző asszonyt, hogy csak az összes jogi feltétel teljesülése esetén kerüljön sor – március 31-i hatállyal – a szerződéskötésre. Körvonaladózik az, hogy azok a kérdéskörök, melyeket kezdeményeztek, megtárgyalásra kerülnek. Ezt a kismértékű módosítást támogatni tudja.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**37/2017.(III.29.) önkormányzati határozat**

Körmend város Önkormányzata Képviselő-testülete 22/2017. (II.28.) határozatának 2. pontját akként módosítja, hogy Körmend város Önkormányzata 2017. március 31-i hatállyal köt szerződést a szilárd hulladék közszolgáltatási feladatok ellátására az STKH Nonprofit Kft-vel.

A 22/2017. (II.28.) határozatnak e módosítással nem érintett rendelkezései változatlanul hatályosak és alkalmazandóak.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Ferencz Gyula, Bán Miklós, Auer Miklós képviselő-testületi tagok az interpellációra kapott választ elfogadják. Bán Miklós elmondja, hogy a benzinkút mellé a változatosság kedvéért egy karácsonyfát is tettek.

Tompa László képviselő-testületi tag a első kérdésre kapott választ első felét maximálisan elfogadja, a második feléhez csak annyit fűz hozzá, hogy hátrafelé nincs szeme. A kórházzal kapcsolatban elmondja, hogy a választ továbbra is várja. A posta mögötti parkolókkal kapcsolatos választ nem fogadja el.

Bebes István polgármester kérdezi - mivel a képviselő úr nem fogadta el a választ - hogy a Testület elfogadja-e?

Körmend Város Önkormányzata Képviselő-testülete az interpellációra adott választ 10 igen, 1 nem szavazattal, 1 tartózkodás mellett elfogadja, és a következő határozatot hozza:

**38/2017.(III.29.) önkormányzati határozat**

Körmend város Önkormányzata Képviselő-testülete Tompa László képviselőnek a posta mögötti parkolóval kapcsolatban tett interpellációjára adott választ elfogadja.

**Interpellációk:**

Auer Miklós képviselő-testületi tag elmondja, hogy

* lakossági jelzés érkezett, miszerint március 15-én még azokon a kandellábereken sem volt zászló, amelyeken egyébként tartó van. Azt kéri, hogy a következő ünnepen több zászló legyen kihelyezve.
* meg kellene kérni a posta vezetését, hogy az olasz zászlót cseréljék le magyar zászlóra
* a Deák Ferenc utcában tavaly elkészült a kiváló minőségű útburkolat, akkor kérte, hogy a jeleket fessék fel. A gyalogosok érdekében most ismét ezt kéri.
* a Mátyás király utca – Rákóczi utca kijelölt gyalogos-átkelőhelynél megint nem működik a jelzőberendezés
* a Balesetmegelőzési bizottsági ülésen megint előkerült a régi Rába híd problémája, tudja, hogy a városgondnokság rajta van az ügyön, mindent megtesz annak érdekében, hogy ne legyen annyi baleset. A magasságkorlátozás lenne az egyik megoldandó feladat. Jó lenne egy cikk az újságban arról, hogy ezen a hídon hogyan is kell közlekedni.

Bebes István polgármester elmondja, hogy a híddal kapcsolatban nem mindenki gondolkodik úgy, mint képviselő úr, nem mindenkit érdekel a híd sorsa. Természetesen jelenhet meg cikk ezzel kapcsolatban, de nem sok reményt fűz hozzá, talán 1-2 embernél meghallgatásra kerül.

Tompa László képviselő-testületi tag kérdezi, hogy

* 2 hét múlva húsvét – mikor kerülnek ki a húsvéti dekorációk a városba.
* kérdezi továbbá, hogy milyen és mennyi önkormányzati közpénzt kapott önkormányzati támogatásként a könyveinek kiadásához.

Bebes István polgármester elmondja, hogy következő alkalomra megnézik, hogy kapott-e támogatást, de ő nem emlékszik ilyen bizottsági döntésre.

Bán Miklós képviselő-testületi tag kérdezi, hogy a Bartók lakótelepi parkoló bérlésből lesz-e valami, vagy felejtsék-e esetleg el.

Bebes István polgármester elmondja, hogy irodavezető asszonnyal tartsanak egy konzultációt.

Geosics László képviselő-testületi tag elmondja, hogy a Bartók lakótelepen – főleg a 7. és 8. szám alatt – patkány irtásra lenne szükség, a szennyvíz-csatornákban és a földfelszínen is.

Dr. Hadnagy Ádám képviselő-testületi tag elmondja, hogy két lakossági kérést szeretne tolmácsolni:

* a 208 lakások és a Rákóczi utca közötti zöld területen lévő fák átvizsgálását kéri az ott parkoló autók biztonsága érdekében
* a Vasútmellék utcától a Munkácsy utca végéig a járdákat kellene megvizsgálni, mivel ott a megnövekedett forgalom miatt nehéz a közlekedés. Tudja, hogy ennek anyagi vonzata nagy, ezért több részletben kellene ezt végrehajtani

Bebes István polgármester elmondja a 208 lakások előtti területtel kapcsolatban, hogy a Zöldváros program benyújtása került, amely majd ezt a problémát is kezelni tudja. Kéri, hogy azért a városgondnokság vezetőjével is beszéljék át ezt a problémát. A másik jelzést kéri az irodától megvizsgáltatni.

Czvitkovics Gyula képviselő-testületi tag elmondja, hogy a Jókai utcában és a Mátyás király utcában is több aknafedél – Matáv és szennyvíz - le van szakadva, kéri ezek javítását, és az egész város átnézését. A Bűnmegelőzési és közbiztonsági bizottság ülésén elhangzott – a bizottság tagjai kérik a városlakókat – hogy amíg ilyen száraz idő van, lehetőség szerint ne gyújtsanak tüzet.

Bebes István polgármester elmondja, hogy a városgondnokság által megoldható kérdésekben keressék intézményvezető urat.

További kérdés, vélemény nem hangzik el. Bebes István polgármester a Képviselő-testület ülését 15 óra 10 perckor bezárja.

K. m. f.

Bebes István dr. Stepics Anita

polgármester jegyző